b'\n_START_ARTICLE_\nDravsko polje\n_START_PARAGRAPH_\nDravsko polje je obse\xc5\xbeen ravninski del \xc5\xa0tajerske na desnem bregu reke Drave. V grobem obsega ozemlje trikotne oblike, med Mariborom, Ptujem in Pragerskim. Povpre\xc4\x8dna nadmorska vi\xc5\xa1ina polja je 250 mnm. Dravsko polje na zahodu obdaja Pohorje, na severu Slovenske gorice, na jugu pa Haloze in Dravinjske gorice. Na vzhodu (v okolici Ptuja) se od levega brega Drave proti Ormo\xc5\xbeu ravninski del nadaljuje kot Ptujsko polje._NEWLINE_Vzporedno z reko Dravo po polju te\xc4\x8de \xc5\xa1e kanal Hidroelektrarne Zlatoli\xc4\x8dje, sicer pa ve\xc4\x8dina vodotokov prihaja iz zahodnih oziroma ju\xc5\xbenih obrobij Dravskega polja in so desni pritoki Drave. Ti so: Dravinja, Polskava, Reka, Troj\xc5\xa1nica, Devina, Kameni\xc5\xa1nica in nekaj manj\xc5\xa1ih studencev. Pri Ptuju se Drava raz\xc5\xa1iri v umetno zajezeno Ptujsko jezero, iz katerega je reka nadaljuje svojo pot tudi preko obse\xc5\xbenega vodnega kanala Hidroelektrarne Formin. Na zahodnem delu polja se nahaja tudi nekaj manj\xc5\xa1ih jezer oziroma ribnikov (Veliki in Mali ribnik, \xc5\xa0kor\xc4\x8dev ribnik, bajerja pri Pragerskem, itd.)._NEWLINE_Najpogostej\xc5\xa1a naselja so razlo\xc5\xbeene, med seboj sklenjene vasi obcestnega tipa. Neko\xc4\x8d ve\xc4\x8dinoma kme\xc4\x8dko prebivalstvo se je danes pustilo izriniti intenzivnim pridelovalnim kombinatom, farmam pra\xc5\xa1i\xc4\x8dev, klavnicam pi\xc5\xa1\xc4\x8dancev Perutnine Ptuj, Agrokombinatu Maribor, kemi\xc4\x8dni industriji v kraju Ra\xc4\x8de, tovarni aluminija v Kidri\xc4\x8devem, itd. V preteklosti so na zahodnem delu Dravskega polja, kamor so potoki s Pohorja prina\xc5\xa1ali veliko glinastih in ilovnatih snovi, delovale mnoge opekarne. Zaradi mo\xc4\x8dvirne zemlje je bil v preteklosti ju\xc5\xbeni in zahodni del polja bolj primeren za \xc5\xbeivinorejo, severni in zahodni, prodnati del, pa za poljedelstvo.'